ชงรย็อน

สมาคมชาวเกาหลีที่พำนักในญี่ปุ่น ย่อว่า  () หรือ โชเซ็นโซเร็น () เป็นหนึ่งในสององค์การหลักสำหรับชาวเกาหลีที่พำนักในญี่ปุ่น โดยอีกองค์การหนึ่งคือมินดัน (Mindan) มีความสัมพันธ์ใกล้ชิดกับประเทศเกาหลีเหนือและทำหน้าที่เป็นสถานทูตโดยพฤตินัยของเกาหลีเหนือในประเทศญี่ปุ่น เนื่องจากทั้งสองประเทศไม่มีความสัมพันธ์ทางการทูตต่อกัน มีสำนักงานใหญ่ตั้งอยู่ในเขตชิโยดะ โตเกียว และมีสำนักงานใหญ่ประจำจังหวัด สำนักงานภูมิภาค รวมถึงสาขาย่อยตั้งอยู่ทั่วประเทศญี่ปุ่น

มินดัน หรือชื่อทางการคือสหภาพชาวเกาหลีที่พำนักในญี่ปุ่น (Korean Residents Union in Japan) ในทางตรงกันข้าม ประกอบด้วยชาวเกาหลีที่พำนักในญี่ปุ่นซึ่งถือสัญชาติเกาหลีใต้ ข้อมูล ณ ค.ศ. 2018 ในบรรดาผู้อยู่อาศัยชาวเกาหลี 610,000 คนในญี่ปุ่นที่ยังไม่ได้โอนสัญชาติเป็นญี่ปุ่น พบว่าร้อยละ 25 สังกัดชงรย็อน และร้อยละ 65 สังกัดมินดัน ข้อมูล ณ ค.ศ. 2016 สำนักข่าวกรองความมั่นคงสาธารณะ (PSIA) รายงานว่าชงรย็อนมีสมาชิก 70,000 คน 

ความเชื่อมโยงอย่างแน่นแฟ้นของชงรย็อนกับเกาหลีเหนือ ความจงรักภักดีต่ออุดมการณ์ของเกาหลีเหนือ และการต่อต้านการหลอมรวมชาวเกาหลีเข้ากับสังคมญี่ปุ่นทำให้องค์การนี้กลายเป็นประเด็นโต้แย้งในญี่ปุ่น การกระทำที่เจ้าหน้าที่ของชงรย็อนถูกสงสัยว่ามีส่วนเกี่ยวข้อง ได้แก่ การลักพาตัวชาวญี่ปุ่นในช่วง ค.ศ. 1977–1983 การโอนเงินไปยังเกาหลีเหนืออย่างผิดกฎหมาย การจารกรรม การค้ายาเสพติด และการลักลอบขนส่งอุปกรณ์อิเล็กทรอนิกส์และชิ้นส่วนขีปนาวุธ วอชิงตันโพสต์ ได้อธิบายว่าชงรย็อนเป็น "วิสาหกิจที่มีประสิทธิภาพมากในการทำลายวิธีการบังคับ" ธุรกิจที่หลากหลายขององค์กร รวมถึงธนาคารและร้านปาจิงโกะ ถูกใช้เพื่อสร้างรายได้ให้รัฐบาลเกาหลีเหนือ

มีองค์การจำนวนมากที่อยู่ในสังกัดชงรย็อน รวมถึงหน่วยงานโฆษณาชวนเชื่อมวลชน 18 แห่ง และวิสาหกิจทางธุรกิจ 23 แห่ง โดยหนึ่งในภาคธุรกิจที่สำคัญที่สุดคือปาจิงโกะ นอกจากนี้องค์การยังดำเนินกิจการโรงเรียนเกาหลีประมาณ 60 แห่งและมหาวิทยาลัยเกาหลี ตลอดจนธนาคารและสิ่งอำนวยความสะดวกอื่น ๆ ในญี่ปุ่น โรงเรียนของชงรย็อนสอนอุดมการณ์ที่ฝักใฝ่เกาหลีเหนืออย่างเข้มข้น

ในช่วงไม่กี่ปีมานี้ องค์การประสบปัญหาทางการเงินอย่างหนัก โดยมีหนี้สินมากกว่า 750 ล้านดอลลาร์สหรัฐ และถูกศาลสั่งใน ค.ศ. 2012 ให้จำหน่ายทรัพย์สินส่วนใหญ่ รวมถึงสำนักงานใหญ่ในโตเกียว

จากการสัมภาษณ์มิตสึฮิโระ สึกานูมะ อดีตหัวหน้าแผนกข่าวกรองที่สองของสำนักข่าวกรองความมั่นคงสาธารณะ ชงรย็อนอยู่ภายใต้การควบคุมของกรมแนวร่วม สังกัดกรมประสานงานของพรรคแรงงานเกาหลี

 ดูเพิ่ม 

 ประเด็นทางชาติพันธุ์ในประเทศญี่ปุ่น
 สมาคมชาวเกาหลีในจีน
 ชาวเกาหลีพลัดถิ่น
 ชูเชซาซังพา
 โคเรียทาวน์
 มินดัน
 การลักพาตัวพลเมืองญี่ปุ่นโดยเกาหลีเหนือ
 เปียงยาง (เครือร้านอาหาร)

 หมายเหตุ 

 อ้างอิง 

 อ่านเพิ่ม 
 Ford, Derek Chongryon: The struggle of Koreans in Japan. Liberation School, 30 January 2019.

 Ryang, Sonia: The Rise and Fall of Chongryun—From Chōsenjin to Zainichi and beyond. The Asia-Pacific Journal: Japan Focus vol. 14, issue 15, no 11 (1 August 2016).

 แหล่งข้อมูลอื่น 


 Charles Scanlon: Identity crisis for Japan's Koreans. BBC, 25 November 2002.
 . Journeyman Pictures, 7 January 2015.

หมวดหมู่:องค์การที่ตั้งอยู่ในโตเกียว
หมวดหมู่:สถานทูตโดยพฤตินัย
หมวดหมู่:ความสัมพันธ์ญี่ปุ่น–เกาหลีเหนือ
หมวดหมู่:ความรู้สึกต่อต้านญี่ปุ่นในเกาหลีเหนือ
หมวดหมู่:ความรู้สึกต่อต้านเกาหลีเหนือในญี่ปุ่น
หมวดหมู่:องค์การที่ถูกห้ามภายใต้รัฐบัญญัติความมั่นคงแห่งชาติ (เกาหลีใต้)
หมวดหมู่:การเมืองอัตลักษณ์ในญี่ปุ่น
หมวดหมู่:การเมืองอัตลักษณ์ในเกาหลี
หมวดหมู่:ก่อตั้งในประเทศญี่ปุ่นในปี พ.ศ. 2498
หมวดหมู่:องค์การที่ก่อตั้งขึ้นในปี พ.ศ. 2498
หมวดหมู่:องค์การพลัดถิ่นของพรรคการเมือง
หมวดหมู่:องค์การชาวเกาหลีในญี่ปุ่น
หมวดหมู่:องค์การที่เชี่ยวชาญประเด็นเกาหลีเหนือ
หมวดหมู่:พรรคการเมืองของชนกลุ่มน้อยในประเทศเกาหลีเหนือ